
                                                            Avizat Direcția Juridic Contencios
                                                            Prin raport de avizare nr. ________ / ___________
		
Raport de specialitate
privind aprobarea trecerii terenurilor identificate cu NC 72753 și NC 72778 din domeniul public al Municipiului Drobeta Turnu Severin în domeniul privat al Municipiului Drobeta Turnu Severin

            Prin referatul de aprobare nr._______/____________, Viceprimarul Municipiului Drobeta Turnu Severin, domnul Daniel Olimpiu Cîrjan, propune adoptarea proiectului de hotărâre privind aprobarea trecerii terenurilor identificate cu NC 72753 și NC 72778 din domeniul public al Municipiului Drobeta Turnu Severin în domeniul privat al Municipiului Drobeta Turnu Severin.
	I. Informații generale
	Proiectul de hotărâre propus are ca scop aprobarea trecerii terenurilor identificate cu NC 72753 și NC 72778 din domeniul public al Municipiului Drobeta Turnu Severin în domeniul privat al Municipiului Drobeta Turnu Severin, în speță, fiind vorba de:  
1. Teren în suprafață de 8512 mp, înscris în CF 72753, având NC 72753, situat în Municipiul Drobeta Turnu Severin, între Centura Mun. Dr. Tr. Severin și râul Topolnița, cu următorii vecini:
Nord - Drum;
Est - Râul Topolnița;
Sud - Canal;
Vest - Centura Mun. Dr. Tr. Severin.
2. Teren în suprafață de 15983 mp, înscris în CF 72778, având NC 72778, situat în Municipiul Drobeta Turnu Severin, între Centura Mun. Dr. Tr. Severin și râul Topolnița, cu următorii vecini:
Nord - NC 63892, NC 69992;  
Est - Râul Topolnița;
Sud - Drum;
Vest - Centura Mun. Dr. Tr. Severin.
Terenurile sunt situate în intravilanul Municipiului Drobeta Turnu Severin, între Centura Mun. Dr. Tr. Severin și râul Topolnița, într-o zonă industrială a municipiului, pe terenuri neexistând instalații de apă, canalizare și transport agent termic așa cum rezultă din adresa Secom nr. 9736/18.03.2026 și adresa SPAET nr. 9620/18.03.2026, de asemenea, pe terenuri nu sunt amplasate piețe, căi de comunicație, alei stradale, parcuri publice, monumente. Precizăm că terenurile menționate nu sunt situate în situl arheologic – Orașul Roman Drobeta după cum rezultă din extrasul ortofotoplan privind Orașul Roman Drobeta.
	Din Adresa Direcției Tehnice nr. 8857/12.03.2026 rezultă că terenurile menționate sunt inventariate în registrul Local al Spațiilor Verzi ca terenuri libere neproductive.
	Din Adresa Direcției Județene de Mediu Mehedinți nr. 9159/16.03.2026 rezultă că terenurile menționate nu fac parte din categoria ariilor protejate de lege.
Terenurile au categoria de folosință „curți construcții” așa cum rezultă din extrasele de carte funciară pentru informare.
	II. Necesitatea și oportunitatea proiectului
	Terenurile menționate nu sunt de uz sau interes public din următoarele considerente:
	Terenurile în cauză nu se regăsesc în niciuna din categoriile pentru care legiuitorul a prevăzut apartenența la domeniul public, respectiv uzul sau interesul public, așa cum reiese din următoarele prevederi legale:
· dispozițiile art. 286, alin. 1 din O.U.G. nr. 57/05.07.2019 privind Codul administrativ conform cărora: „Domeniul public este alcătuit din bunurile prevăzute la art. 136 alin. (3) din Constituţie, din cele stabilite în anexele nr. 2-4 şi din orice alte bunuri care, potrivit legii sau prin natura lor, sunt de uz sau de interes public”;	
· dispozițiile art. 136, alin. 3 din Constituție conform cărora: „Bogăţiile de interes public ale subsolului, spaţiul aerian, apele cu potenţial energetic valorificabil, de interes naţional, plajele, marea teritorială, resursele naturale ale zonei economice şi ale platoului continental, precum şi alte bunuri stabilite de legea organică, fac obiectul exclusiv al proprietăţii publice.” ;
· dispozițiile art. 5, alin. 2 din Legea fondului funciar nr. 18/1991 conform cărora: „Aparţin domeniului public terenurile pe care sunt amplasate construcţii de interes public, pieţe, căi de comunicaţii, reţele stradale şi parcuri publice, porturi şi aeroporturi, terenurile cu destinaţie forestieră, albiile râurilor şi fluviilor, cuvetele lacurilor de interes public, fundul apelor maritime interioare şi al mării teritoriale, ţărmurile Mării Negre, inclusiv plajele, terenurile pentru rezervaţii naturale şi parcuri naţionale, monumentele, ansamblurile şi siturile arheologice şi istorice, monumentele naturii, terenurile pentru nevoile apărării sau pentru alte folosinţe care, potrivit legii, sunt de domeniul public ori care, prin natura lor, sunt de uz sau interes public.”
· conform Anexei nr. 4 din O.U.G. nr. 57/05.07.2019 privind Codul administrativ: „Lista cuprinzând unele bunuri care aparţin domeniului public al comunei, al oraşului sau al municipiului” se poate observa cu titlu exemplificativ bunurile care fac parte din domeniul public de interes local:
1. drumurile comunale, vicinale şi străzile;
2. pieţele publice, comerciale, târgurile, oboarele şi parcurile publice, precum şi zonele de agrement;
3. lacurile şi plajele care nu sunt declarate de interes public naţional sau judeţean;
4. reţelele de alimentare cu apă, canalizare, termoficare, staţiile de tratare şi epurare a apelor uzate, cu instalaţiile, construcţiile şi terenurile aferente;
5. terenurile şi clădirile în care îşi desfăşoară activitatea consiliul local şi primăria, precum şi instituţiile publice de interes local, cum sunt: teatrele, bibliotecile, muzeele, spitalele, policlinicile şi altele asemenea;
6. locuinţele sociale;
7. statuile şi monumentele, dacă nu au fost declarate de interes public naţional;
8. bogăţiile de interes public ale subsolului, dacă prin natura lor sau prin declaraţia legii nu sunt de interes public naţional;
9. terenurile cu destinaţie forestieră, dacă nu fac parte din domeniul privat al statului şi dacă nu sunt proprietatea persoanelor fizice ori a persoanelor juridice de drept privat;
10. cimitirele orăşeneşti şi comunale;
11. porturile de agrement - terenurile pe care sunt situate acestea, cu drumurile de acces aferente, diguri, cheiuri, pereuri şi alte construcţii hidrotehnice destinate pentru acostarea navelor de agrement, de croazieră, de pasageri sau a altor nave care efectuează un serviciu public de transport pasageri, inclusiv faleza aferentă - care nu sunt declarate de interes public naţional sau judeţean;
12. ansamblurile şi siturile istorice şi arheologice care nu sunt declarate de interes public naţional sau judeţean;
13. porturile fluviale civile - terenurile pe care sunt situate acestea, diguri, cheiuri, pereuri şi alte construcţii hidrotehnice pentru acostarea navelor şi pentru alte activităţi din navigaţia civilă, bazine, acvatorii şi şenale de acces, drumuri tehnologice în porturi, monumente istorice aflate în porturi, cheiuri şi pereuri situate pe malul căilor navigabile, în afara incintelor portuare destinate activităţilor de navigaţie care nu sunt declarate de interes public naţional sau judeţean;
14. digurile de apărare împotriva inundaţiilor care nu sunt declarate de interes public naţional sau judeţean.
 	Astfel, terenurile în cauză, prin lege și natura lor, nu se regăsesc printre categoriile menționate de actele normative invocate, nefiind utilizate sau destinate unor activități de interes public, autoritatea publică locală justifică în prezent și în perspectivă încetarea uzului public al bunurilor în discuție.
	Terenurile sunt situate într-o zonă de dezvoltare economică a municipiului, în vecinătate fiind edificate construcții industriale, astfel, această zonă se pretează doar la posibilitatea de a construi spații administrare, de comerț, industriale, servicii sau orice activitate economică. 
De asemenea, prin trecerea terenurilor menționate din domeniul public în domeniul privat al municipiului se creează condițiile demarării unor proiecte de investiții promovate de persoane fizice sau juridice care vor contribui la realizarea de investiții cu impact asupra bugetului local și a bunăstării cetățenilor, aducând un plus la bugetul local prin obținerea de venituri cu titlu de chirii sau redevențe.
Prin urmare terenurile menționate fac parte din zona dezvoltare economică, industrială, comercială și nu este prevăzută pentru investiții de interes public, drept pentru care considerăm că este necesară trecerea terenului menționat din domeniul public în domeniul privat al municipiului.
        Precizăm că propunerea privind operațiunea de trecere a terenurilor despre care facem vorbire din domeniul public în domeniul privat se realizează în momentul cel mai potrivit corelat cu necesitatea exploatării judicioase a acestora precum și cu satisfacerea interesului privat.
          Facem mențiunea că problema trecerii terenurile respective din domeniul public în domeniul privat este legată de încetarea uzului, dar mai ales al interesului public local, aspecte care constituie chestiuni de pură oportunitate ce nu pot fi exprimate în mod exclusiv decât de titularul dreptului de proprietate al bunurilor proprietate publică, cel căruia legiuitorul i-a conferit dreptul de apreciere asupra oportunității trecerii terenurilor  din domeniul public în domeniul privat, decizia de emitere a hotărârii de consiliu local, din punctul de vedere al oportunității, aparținând în întregime a autorității deliberative a Municipiului Drobeta Turnu Severin, conform art. 129  alin. 1, alin. 2 lit. (b) privind Codul administrativ.	
III. Analiza economico-financiară
	Prin trecerea acestor terenuri în domeniul privat al municipiului se creează un mediu propice valorificării lui din punct de vedere patrimonial, aducând un plus la bugetul local prin obținerea de venituri cu titlu de chirii sau redevențe, terenurile nefiind utilizate în prezent, iar prin realizarea trecerii din domeniul public în domeniul privat se răspunde inclusiv unor necesități ale cetățenilor municipiului.
IV.  Beneficiul pentru comunitate
	Prin trecerea terenurilor menționate din domeniul public în domeniul privat al Municipiului Drobeta Turnu Severin se creează premisele dezvoltării economice și arhitectonice a zonei în care este amplasat acesta.
V.  Legalitatea 
	Susținerea proiectului din punct de vedere legal este fundamentată pe dispozițiile art. 84, art. 129  alin. 1, alin. 2 lit. (b), art. 139 alin. 1, alin. 3 lit. (g), art. 196, alin. 1 lit. (a) și ale art. 361 alin. 2, 3 și 4 din O.U.G. nr. 57/05.07.2019 privind Codul administrativ;
	În acest sens, în conformitate cu dispozițiile art. 136 alin. 8 lit. (b) din O.U.G. nr. 57/05.07.2019 privind Codul administrativ, a fost întocmit raportul de specialitate al Direcției Patrimoniu cu privire la proiectul de hotărâre privind aprobarea trecerii terenurilor identificate cu NC 72753 și NC 72778, din domeniul public al Municipiului Drobeta Turnu Severin în domeniul privat al Municipiului Drobeta Turnu Severin.
	Proiectul de hotărâre cu întreaga documentație va fi supus spre dezbatere și aprobare în ședința ordinară a Consiliului Local al Municipiului Drobeta Turnu Severin.
Atașăm prezentului raport:
-	Extrasele de carte funciară pentru informare;
-      Adresa Secom;
-      Adresa SPAET;
-      Adresa Direcției Tehnice;
-      Adresa Direcției Județene de Mediu Mehedinți;
-      Extras ortofotoplan privind Orașul Roman Drobeta;
-      Extras ortofotoplan.

          Director,                                                     Șef Serviciu Administrare Terenuri,      
       Radu Lăpădat                      					   Felix Nuhaiu        


Direcția Arhitect Șef, 						   Inspector,                                
Șef Serviciu Urbanism ______________                                Valentin Zimța  
Șef Serviciu Cadastru ______________ 

